**Megalakult a Gyermekjogi Civil Koalíció**

**Az UNICEF Magyar Bizottság Alapítvány kezdeményezésére megalakult a Gyermekjogi Civil Koalíció. A szakmai fórum célja a párbeszéd és az aktív együttműködés előmozdítása a gyermekek védelmével és a gyermekjogok érvényesítésével foglalkozó civil szervezetek és szakértők között, valamint a gyermekjogokkal kapcsolatos egységes fogalomrendszer kidolgozása, továbbá az ENSZ Gyermekjogi Bizottsága által, Magyarország számára megfogalmazott ajánlások végrehajtásának és az ENSZ emberi jogi bizottságai számára küldendő következő jelentések előkészületeinek elősegítése.**

Az idén 40 éves UNICEF Magyarország kezdeményezésére és közreműködésével megalakult a **Gyermekjogi Civil Koalíció**. A koalícióhoz olyan a gyermekek védelmével és a gyermekjogok érvényesítésével foglalkozó civil szervezet és szakember csatlakozott, akik az ENSZ Gyermekjogi egyezményének rendelkezéseivel teljes összhangban végzik tevékenységüket, és aktív szerepet vállaltak a szakmai együttműködésbe.

A Gyermekjogi Civil Koalíció céljai között szerepel egy közös szakmai fórum létrehozása a gyermekek védelmével és a gyermekjogok érvényesítésével foglalkozó szakemberek részvételével, a párbeszéd megteremtésén túl azért, hogy egy összehangoltabb civil álláspontot képviselve segítsen az ENSZ Gyermekjogi Bizottságának és az ENSZ emberi jogi bizottságainak küldendő jelentések előkészületeiben, valamint, hogy hatékonyabbá tegye a hazai és nemzetközi gyermekjogi érdekérvényesítést. A koalíció a tervek szerint 2015-ben negyedévente tartana szakmai találkozót, és egy új platform létrehozásával aktívan egyeztethetne a szakmai kérdésekben.

Danks Emese, az UNICEF Magyar Bizottság Alapítvány ügyvezető igazgatója elmondta: *„A Gyermekjogi Civil Koalíció kiemelt feladata az aktív és fenntartható szakmai párbeszéd megteremtése, az ENSZ Gyermekjogi Bizottság által javasolt záróészrevételek megtárgyalása, az abban foglaltak megvalósításához szükséges lépések kidolgozása és esetleges javaslattétel a jogalkotó számára.”*

A Gyermekjogi Civil Koalíció megalakulásának ülésén a civil szervezetek és szakértők mellett megfigyelőként részt vett Szalayné Sándor Erzsébet, a Magyarországon élő nemzetiségek jogainak védelmét ellátó biztoshelyettese, az Alapvető Jogok Biztosa Hivatalának gyermekjogi munkatársai, és az ENSZ Menekültügyi Főbiztosságának munkatársai is.

**A Gyermekjogi Civil Koalíció tagjai:** UNICEF Magyar Bizottság Alapítvány; SOS Gyermekfalu Magyarországi Alapítványa; Nagycsaládosok Országos Egyesülete; Nemzetközi Gyermekmentő Szolgálat; Igazgyöngy Alapítvány; Esélyt a Hátrányos Helyzetű Gyerekeknek Alapítvány (CFCF); Értelmi Fogyatékossággal Élők és Segítőik Országos Érdekvédelmi Szövetsége (ÉFOÉSZ); Magyar Ökumenikus Segélyszervezet; ESZTER Alapítvány; Kék Vonal Gyermekkrízis Alapítvány; Siketek és Nagyothallók Országos Szövetsége (SINOSZ); Gyerekesély Egyesület; Család, Gyermek, Ifjúság Egyesület (CSAGYI); Menedék Egyesület; Magyar LMBT Szövetség; Mental Disability Advocacy Center (MDAC); Európai Szülők Magyarországi Egyesülete; Alapítvány az Örökbefogadó és Nevelőszülőkért; Magyar Kriminológiai Társaság Fk. szekciója; Magyar Pedagógiai Társaság Gyermekérdekek Szakosztálya-Korczak Munkabizottság; Reményt a Gyermekeknek Közhasznú Egyesület; Pressley Ridge Magyarország Alapítvány; Jogismeret Alapítvány; Perspektíva Alapítvány, valamint mások mellett

Vecsei Miklós, a Magyar Máltai Szeretetszolgálat alelnöke; Cserey Miklós, a Szülőnek lenni Program vezetője; dr. Gyurkó Szilvia; dr. Hegedűs Judit; dr. Tausz Katalin; dr. Erdősné dr. Szeibert Orsolya; dr. Virág György, dr. Vaskuti András szakértők.

**További információ:**

**Romet-Balla Ágnes
Kommunikációs igazgató**UNICEF Magyar Bizottság Alapítvány
Mobil: +36-70 4180148
Email: agnes.balla@unicef.hu**dr. Lux Ágnes
Gyermekjogi igazgató**UNICEF Magyar Bizottság Alapítvány
Mobil: + 36/70 6346544
Email: agnes.lux@unicef.hu